KIRJALLINEN KYSYMYS E-0091/01 esittäjä(t): Rosa Miguélez Ramos (PSE) komissiolle. BSE-tauti ja lukuisten eläinten ja rehujen hautaaminen Mesíassa (Galicia).



Virallinen lehti nro 187 E , 03/07/2001 s. 0178 - 0179



KIRJALLINEN KYSYMYS E-0091/01 esittäjä(t): Rosa Miguélez Ramos (PSE) komissiolle (29. tammikuuta 2001) Aihe: BSE-tauti ja lukuisten eläinten ja rehujen hautaaminen Mesíassa (Galicia) Galiciasta löytynyt avoin kaatopaikka, johon oli heitetty kuolleita lehmiä, on saanut kuluttajat epäilemään yleisesti keinoja, joita Euroopan unionissa on hyväksytty BSE-taudin torjumiseksi. Pahinta on kuitenkin karjankasvatusalan köyhtyminen. Ala on jo heikossa asemassa, koska lähes kaikki Galician karjankasvatustilat ovat perhetiloja ja koska ala ei ollut valmistautunut vakavaan kriisiin, joka sai alkunsa BSE-tautiin sairastuneiden eläinten löytymisestä. Kaatopaikalle, jota oli käsitelty ainoastaan sammuttamattomalla kalkilla, oli heitetty lisäksi aiemmin yli 50 tonnia eläinperäistä rehua. Koska kuolleiden lehmien ja rehujen kaatopaikalle heittämisestä vastaavien viranomaisten lausunnoista voi päätellä, että tämä kaikki on tehty yhteisön säännösten mukaisesti, kysyn komissiolta seuraavaa: Onko laadittu eurooppalainen säännöstö, jossa osoitetaan, miten on käsiteltävä hävitettäväksi tarkoitettuja eläinten rehuja, jotka ovat saastuneet eläinperäisten jätteiden käytön vuoksi? Jos näin on, milloin tällainen säännöstö on laadittu? Voiko komissio kertoa, annetaanko tässä säännöstössä ohjeet tällaisten rehujen hävittämiseksi? Jos näin on, mitkä nämä ohjeet ovat? David Byrnen komission puolesta antama vastaus (14. maaliskuuta 2001) Eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiivin 90/425/ETY muuttamisesta 27 päivänä marraskuuta 1990 annetun neuvoston direktiivin 90/667/ETY(1) mukaisesti eläinten ruhot on käsiteltävä hyväksytyssä laitoksessa eläinlääkintäviranomaisten valvonnassa. Poikkeuksellisissa oloissa ne voidaan hävittää polttamalla tai hautaamalla. Eläinjätteen prosessoimisessa sovellettavista toimenpiteistä tarttuvilta spongiformisilta enkefalopatioilta suojaamiseksi ja komission päätöksen 97/735/EY muuttamisesta 19. päivänä heinäkuuta 1999 tehdyssä neuvoston päätöksessä 1999/534/EY(2) edellytetään, että kaikki nisäkäsperäinen eläinjäte prosessoidaan tiettyjen vähimmäisvaatimusten mukaisesti. Näitä vaatimuksia pidetään tehokkaimpina standardeina skrapien ja BSE:n aiheuttajien inaktivoimiseksi. Jäsenvaltiot voivat antaa luvan tällaisen eläinjätteen prosessointiin menetelmällä, joka ei ole edellä tarkoitettujen standardien mukainen, kunhan prosessoitu aines tuhotaan hautaamalla, polttamalla, polttamalla polttoaineena tai muulla vastaavalla menetelmällä, joka varmistaa, että aines hävitetään turvallisesti. Yhteisön lainsäädännössä olevat lisävaatimukset BSE-riskin aiheuttavan eläinperäisen aineksen hävittämisestä on toimitettu arvoisalle kysyjälle hänen kirjalliseen kysymykseensä P-0052/01(3) annetussa vastauksessa. (1) EYVL L 363, 27.12.1990, s. 51. Direktiivi sellaisena kuin se on viimeksi muutettuna Itävallan, Ruotsin ja Suomen liittymisasiakirjalla. (2) EYVL L 204, 4.8.1999. (3) EYVL C 174 E, 19.6.2001, s. 247.